Dennis Flydtkjær (DF), 2013-12-06:
Baggrunden for det her lovforslag er jo, at Rigsrevisionen er kommet med en aldeles kritisk rapport om ejendomsvurderingssystemet, som viste, at 75 pct. af vurderingerne var forkerte.
Det er et problem, der har været der gennem mange år, der er seks forskellige skatteministre, der ikke har gjort noget ved problemet, og nogle har endda gjort det værre og forringet retssikkerheden.
Og det her lovforslag handler jo så om at få rettet op på det.
Og jeg vil sige, at jeg egentlig tror, det er godt og fornuftigt, at man suspenderer det her, for det er lidt en situation, hvor det er pest eller kolera.
For skal man lave en ny 2013-vurdering ud fra et system, som man ved ikke virker, eller skal man suspendere den og fortsætte med den gamle vurdering og så lave et nyt system, som så forhåbentlig virker bedre?
Vi undrer os dog over, at man så i forhold til erhvervsejendommene vælger at videreføre 2012-vurderingen, men ikke der også giver et afslag på 2½ pct., for når man nu vælger at sige, at man også der skal suspendere den fremtidige vurdering, ja, så har man jo lidt erkendt, at der også der er problemer, men man vil så ikke gøre noget ved det.
Så er der et punkt om, at man suspenderer klageretten frem til 2016, hvilket vi er meget kritiske over for.
Der er også et punkt om tinglysningsafgiften, som fremover skal beregnes af ejerskiftesummen, og det synes vi er ganske fornuftigt.
Så har man valgt fra regeringens side at nedsætte et udvalg af uafhængige eksperter, som skal fremlægge et forslag til et nyt vurderingssystem her næste år.
Så det her lovforslag handler alene om den del, der er nødvendig at gennemføre inden årsskiftet.
Vi tror som sagt, det er en fornuftig måde at gøre på, og vi ser så frem til at tage kampen senere hen om, hvor langt tilbage boligejerne f.eks. skal have deres penge tilbage.
Der er vi meget uenige med regeringen, og vi kan sige allerede nu, at vi altså ikke støtter, hvis planen alene kommer til at gå på, at man skal have sine penge tilbage for det, man har betalt for meget i boligskat for 2013.
Fremover er vi altså nødt til at komme længere tilbage.
Vi synes ikke, det er rimeligt, at folk måske har betalt for meget i skat i 10 år, det kan nogle i hvert fald have gjort, men kun skal have pengene tilbage for i år og så fremadrettet.
Vi støtter heller ikke den forringelse af klagemulighederne, der ligger i kortene, og som skal komme i efteråret 2014, altså hvor man vil indrette det sådan, at folk kun skal have lov til at klage til et vurderingsankenævn og ikke længere kan klage til Landsskatteretten.
Og det er ikke rigtigt, som hr. Thomas Jensen siger, at vi egentlig klandrer vurderingsankenævnene.
Vi så sådan set bare gerne, at man beholdt den mulighed for at klage, som har været der også før sommerferien, hvor folk havde mulighed for at klage til vurderingsankenævnene, og var folk ikke tilfredse med det resultat, de fik, kunne de klage videre til Landsskatteretten, altså hvor der var et tostrenget klagesystem.
Vi er meget modstandere af, at man forringer det.
Problemet med det her lovforslag, skal vi så sige, er jo først og fremmest, at man suspenderer klageretten.
Vi synes ikke, det er rimeligt, at folk ikke får mulighed for at klage i de sager, hvor der helt oplagt er skæve vurderinger.
Vi undrer os også over, hvorfor man fortsætter med erhvervsejendomsvurderingerne og ikke også her vælger at kigge på, om man ikke burde sætte vurderingerne ned.
Så vil jeg også sige, at de 2½ pct. altså er for lidt.
Det er trods alt et skridt i den rigtige retning, at man vælger at sige, at vurderingerne bliver sat ned, men man burde nok være gået længere op og have sagt, at det skulle være 5 eller 10 pct., man satte vurderingerne ned med.
For det, det betyder, selv om man sætter dem ned med 2½ pct., er jo, at langt den største del af boligejerne stadig væk kan risikere, at de kan komme til at yde kassekredit til staten, og det synes vi altså ikke er rimeligt at de skal gøre i så mange år.
Så Dansk Folkeparti kan ikke støtte forslaget, men vi vil da også gerne lige komme med en kommentar til vores normale allierede, Venstre og Konservative.
Vi har også bemærket, at De Konservatives ordfører, hr. Brian Mikkelsen, var endnu højere oppe i kritikken ved at kalde det her for hamrende uretfærdigt over for landets boligejere, et slag i ansigtet på landets boligejere og en katastrofe for boligmarkedet, og at han sagde, at langt hovedparten stadig væk vil blive langsomt flået af den stigende grundskyld.
Altså, det er jo en ret hård kritik, når man så alligevel selv ender med faktisk at bære det her lovforslag igennem.
Det synes vi er både sølle og pinligt, altså at man, bare fordi man havde så travlt med i rekordtempo at skulle indgå en finanslovsaftale, så fuldstændig svigter boligejerne.
Vi synes, det er ærgerligt, at man har valgt at sige god for, at den her klageret nu er suspenderet, for det betyder altså, at rigtig mange boligejere nu skal betale alt for meget i skat i alt for lang tid, som Venstre selv sagde det.